古意六首  其一
作者：方一夔
朝代：宋

paragraphs: 老樵腰短斧，朅來此山中。
林深絕人跡，邂逅兩老翁。
石上安棋局，零落歸飛鴻。
置斧偶坐睨，終竟誰雌雄。
低頭欲借問，冉冉巢雲松。
索寞下山去，樹杪餘殘紅。
不知歲月遠，但見邑屋空。
神仙在何處，只與人世同。
眼浄偶自見，心到遥相通。
片時處仙境，百年坐春風。
區區笑劉呂，妄覓蓬萊宮。